بلوچستان کې ددريوؤ کسانو په گولو ويشتل شوي مړي موندل شوي
بلوچستان کې اکثره خلک تښتول کيږي اؤ وروستو يې په گولو ويشتل شوي مړي ترلاسه کيږي
راپورونه وائي دپاکستان د ناقراره صوبې بلوچستان په سرښار کوئټه کې دخالي په سحر پوليسو ته ددريوؤ کسانو مړي ترلاسه شوي دي. دپوليس سرچينو ترمخه دخالي په سحر دغه مړي دکوئټې دسيټلا ئټ ټاؤن سيمې په هديره کې موندل شوي دي. سرچينې وائي ددغو دريواړو کسانو مړي دکوئټې سول هسپتال ته دپوسټ مارټم اؤ پيژندگلو لپاره وروړل شوي دي. پوليس وائي چې دغه دريواړه کسان په ډزو سره ويشتل شوي اؤ دهغوي په بدنونو دگڼ شمير گولو نخښې ليدل شوي دي. ددغو کسانو دوژنې پشا علتونه نۀ دي په ډاگه شوي. ددغه پيښې ذمه واري کومې تندروه ډلې په غاړه نۀ ده اخستې خو بلوچستان کې اکثره خلک تښتول کيږي اؤ وروستو يې په گولو ويشتل شوي مړي ترلاسه کيږي. بلوچستان کې دپخواني پوځي واکمن جنرال(ر) پرويز مشرف دحکومت په دور کې ديوې پوځي کارروايۍ په مهال دبلوڅ قام پرست مشر نواب اکبر بگټي دوژنې وروستو حالات گډ وډ شوي دي. دبلوچستان موجوده وزيراعلي ډاکټر عبدالمالک بلوچ دوزيراعلي دټاکل کيدو وروستو اسمبلۍ ته پخپله لمړۍ وينا کې ژمنه کړې وه چې دمړو دموندل کيدو دپيښو دمخنيوي لپاره به کلک گامونه اخلي ، خو لکه دتيرو حکومتي عهديدارانو پشان دژمنو باوجود صوبه کې دگډوډۍ دغه شان پيښې رامينځته کيږي. دنهې په ورځ هيومن رائټس کميشن اف پاکستان( ايچ ار سي پي ) خپل يو راپور کې بلوچستان کې په امنيتي ځواکونو اؤ خفيه ادارو دائين په حدودو کې دخپلو کارروائيو دترسره کولو غږ کړى اؤ زياته کړې يې وه چې دهغوي په اړه ورته دبشري حقونو دسختې خلاف ورزۍ چې پکې دخلکو تښتول، په زورواکۍ نيول ، خلکو ته دسزاگانو ورکولو اؤ دعدالت څخه پشي شا وژنې شامل دي، راپورونه ترلاسه کيږي. ايچ ار سي پي امنيتي ځواکونو اؤ انټلي جنس ايجنسو ته په ياده کړې چې که چرې هغوي دزورواکۍ خپلې تگلارې پځايې وساتلې نو جمهوري عمل ته دزيان رسولو ترڅنگ به خلک درياست څخه نور لرې کړي.